Neuvoston asetus (EY) N:o 390/2001, annettu 26 päivänä helmikuuta 2001, Turkille osana liittymistä valmistelevaa strategiaa annettavasta avusta ja erityisesti liittymistä valmistelevan kumppanuuden luomisesta



Virallinen lehti nro L 058 , 28/02/2001 s. 0001 - 0002



Neuvoston asetus (EY) N:o 390/2001, annettu 26 päivänä helmikuuta 2001, Turkille osana liittymistä valmistelevaa strategiaa annettavasta avusta ja erityisesti liittymistä valmistelevan kumppanuuden luomisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 308 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), sekä katsoo seuraavaa: (1) Edellytykset, jotka Euroopan unionin jäsenyyttä hakeneiden valtioiden on täytettävä, on vahvistettu Kööpenhaminassa kesäkuussa 1993 kokoontuneessa Eurooppa-neuvostossa. (2) Helsingin Eurooppa-neuvostossa 10 ja 11 päivänä joulukuuta 1999 kokoontuneet valtioiden ja hallitusten päämiehet vahvistivat, että liittymisprosessi, joka nyt koskee yhtenäisenä kehyksenä kaikkia 13 ehdokasmaata, on luonteeltaan kattava. (3) Helsingin Eurooppa-neuvosto totesi, että Turkki on ehdokasmaa, jonka on määrä liittyä Euroopan unioniin samoin perustein kuin muutkin ehdokasmaat, sekä että se olemassa olevan Eurooppa-strategian mukaisesti ja muiden ehdokasmaiden tapaan pääsee osalliseksi liittymistä valmistelevasta strategiasta, jonka tarkoituksena on edistää ja tukea sen suorittamia uudistuksia. (4) Helsingin Eurooppa-neuvosto totesi, että Turkkia varten laaditaan liittymiskumppanuus aiempien Eurooppa-neuvoston päätelmien pohjalta niin, että siihen sisällytetään ne ensisijaiset tavoitteet, joihin liittymisvalmisteluissa on keskityttävä poliittiset ja taloudelliset arviointiperusteet sekä jäsenvaltiota sitovat velvoitteet huomioiden. (5) Osana liittymiskumppanuutta annettavassa Euroopan yhteisön avussa olisi syytä keskittyä edellä mainittuihin poliittisiin ja taloudellisiin arviointiperusteisiin sekä noudattaa määriteltyjä periaatteita, ensisijaisia tavoitteita, välitavoitteita ja edellytyksiä. (6) Feirassa 19 ja 20 päivänä kesäkuuta 2000 kokoontuneessa Eurooppa-neuvostossa valtioiden ja hallitusten päämiehet kehottivat komissiota tekemään mahdollisimman pian ehdotuksia Turkille annettavaa apua koskevaa yhtenäistä rahoituspuitetta sekä liittymiskumppanuutta varten. (7) Kumppanuuden ja erityisesti sen välitavoitteiden olisi autettava Turkkia valmistautumaan jäsenyyteen osana taloudellista ja sosiaalista lähentymistä sekä kehittämään yhteisön säännöstön omaksumista koskeva kansallinen ohjelma ja sen laatimaan aikataulu sen täytäntöönpanolle. (8) On erityisen tärkeää hallinnoida käytettävissä olevia rahoitusvaroja huolellisesti ja niiden painopisteiden mukaisesti, jotka perustuvat Turkkia varten laadittuun liittymiskumppanuuteen ja komission määräaikaiskertomuksiin. (9) Osana liittymistä valmistelevaa strategiaa annettava yhteisön apu olisi annettava soveltamalla Turkkiin perustamissopimusten määräysten mukaisesti hyväksyttyjä avustusohjelmia, joten tällä asetuksella ei ole rahoitusvaikutuksia. (10) Yhteisön apu on sidottu Euroopan yhteisön ja Turkin välisten sopimusvelvoitteiden ja liittymiskumppanuuden noudattamiseen sekä siihen, miten Turkki edistyy Kööpenhaminassa vahvistettujen arviointiperusteiden täyttämisessä. (11) Yhteisön avun rahoituksen ohjelmoinnista päätetään vastaavia rahoitusvälineitä tai ohjelmia koskevissa asetuksissa säädettyjä menettelyjä noudattaen. (12) Euroopan yhteisön ja Turkin välisten sopimusten nojalla perustettujen elinten asema on keskeinen tämän liittymiskumppanuuden moitteettoman täytäntöönpanon ja seurannan varmistamisessa. (13) Liittymiskumppanuuden luominen edistää todennäköisesti yhteisön tavoitteiden saavuttamista. Perustamissopimuksessa ei ole sen 308 artiklassa määrätyn toimivallan lisäksi muita määräyksiä tämän asetuksen antamiseksi tarvittavista valtuuksista, ON ANTANUT TÄMÄN ASETUKSEN: 1 artikla Turkille luodaan liittymiskumppanuus osana Euroopan unionin Turkkia koskevaa, liittymistä valmistelevaa strategiaa. Liittymiskumppanuus muodostaa yhtenäisen kehyksen, joka kattaa - Turkin tilanneanalyysissä määritellyt ensisijaiset tavoitteet, joihin liittymisvalmisteluissa on keskityttävä ottaen huomioon poliittiset ja taloudelliset arviointiperusteet sekä Euroopan unionin jäsenvaltiota sitovat velvoitteet sellaisina, kuin Eurooppa-neuvosto on ne määritellyt, ja - rahoitusvarat, joilla Turkkia autetaan panemaan täytäntöön liittymistä valmistelevan vaiheen aikana määritellyt ensisijaiset toimet. 2 artikla Neuvosto päättää komission ehdotuksesta määräenemmistöllä Turkille luotavan liittymiskumppanuuden periaatteista, ensisijaisista tavoitteista, välitavoitteista ja edellytyksistä sekä siihen myöhemmin sovellettavista merkittävistä muutoksista. 3 artikla Tällä asetuksella ei ole rahoitusvaikutuksia. Liittymistä valmistelevan strategian mukaisesti yhteisön apu annetaan perustamissopimuksen määräysten mukaisesti hyväksyttyjen ohjelmien mukaisena. Osana liittymiskumppanuutta myönnettävän rahoitusavun ohjelmoinnista päätetään neuvoston 2 artiklan nojalla tekemien päätösten pohjalta vastaavia rahoitusvälineitä tai ohjelmia koskevissa asetuksissa säädettyjä menettelyjä noudattaen. 4 artikla Jos jokin liittymistä valmistelevan avun jatkamisen kannalta olennainen edellytys ei täyty, erityisesti jos Euroopan yhteisön ja Turkin välisiä sopimusvelvoitteita ei noudateta ja/tai jos edistyminen Kööpenhaminassa vahvistettujen arviointiperusteiden täyttämisessä on riittämätöntä, neuvosto voi komission ehdotuksesta määräenemmistöllä toteuttaa asianmukaisia toimenpiteitä Turkille annettavan liittymistä valmistelevan avun suhteen. 5 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 26 päivänä helmikuuta 2001. Neuvoston puolesta Puheenjohtaja A. Lindh (1) Lausunto annettu 14. helmikuuta 2001 (ei vielä julkaistu virallisessa lehdessä).